钦定古今图书集成/明伦汇编/官常典/第025卷 > 箕
## 钦定古今图书集成/明伦汇编/官常典/第025卷 > 箕

商分封胥馀于箕。

按《史记宋微子世家》：“箕子者，纣亲戚也。纣始为象箸，
箕子叹曰：‘彼为象箸必为玉杯，为玉杯则必思远方
珍怪之物而御之矣。舆马宫室之渐自此始，不可振
也。纣为淫泆，箕子谏，不听。人或曰：‘可以去矣’。箕子曰：
‘为人臣谏不听而去，是彰君之恶而自说于民，吾不
忍为也’。乃披发佯狂而为奴，遂隐而鼓琴以自悲。故’”
传之曰《箕子操》。武王既克殷，访问箕子，封箕子于朝
鲜而不臣。其后箕子朝周，过故殷虚，感宫室毁坏，生
禾黍，箕子伤之，欲哭则不可，欲泣为其近妇人，乃作
麦秀之诗以歌咏之。其诗曰：“麦秀渐渐兮，禾黍油油彼狡僮兮，不与我好兮。”所谓狡僮者，纣也。殷民闻之，
皆为流涕。

〈注〉马融曰：“箕，国名也；子，爵也。”《索隐》曰：司马彪曰：“箕子名胥馀。”王肃以箕子为纣之诸父，服虔、杜预以为纣之庶兄。杜预云“梁国蒙县有箕子冢。”